NARIADENIE RADY (ES) č. 1504/2004
z 19. júla 2004,
ktorým sa mení, dopĺňa a aktualizuje nariadenie (ES) č. 1334/2000 stanovujúce režim spoločenstva pre kontrolu exportov položiek a technológie s dvojakým použitím
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 133,
so zreteľom na návrh Komisie,
keďže:
(1)
Nariadenie Rady (ES) č. 1334/2000 (1) vyžaduje, aby položky s dvojakým použitím (vrátane softvéru a technológie) podliehali pri vývoze zo spoločenstva účinnej kontrole.
(2)
Z dôvodu umožniť členským štátom a spoločenstvu dosiahnuť súlad s ich medzinárodnými záväzkami, príloha I k nariadeniu (ES) č. 1334/2000 ustanovuje spoločný zoznam položiek a technológií s dvojakým použitím uvedených v článku 3 tohto nariadenia, ktoré zavádza medzinárodne dohodnuté kontroly dvojakého použitia vrátane Wassenaarského usporiadania, režimu kontroly raketových technológií (MTCR), Skupiny jadrových dodávateľov (NSG), Austrálskej skupiny a Dohovoru o chemických zbraniach (CWC).
(3)
Článok 11 nariadenia (ES) č. 1334/2000 určuje, že príloha I a príloha IV sa majú aktualizovať v súlade s príslušnými povinnosťami a záväzkami a všetkými ich úpravami, ktoré jednotlivé členské štáty prijali ako členovia medzinárodných režimov nešírenia jadrových zbraní a dohôd o kontrole exportu, alebo ratifikáciou príslušných medzinárodných zmlúv.
(4)
Príloha I k nariadeniu (ES) č. 1334/2000 by sa mala zmeniť a doplniť z dôvodu zohľadnenia zmien prijatých Wassenaarskym usporiadaním, Austrálskou skupinou a režimom kontroly raketových technológií, následkom zmien a doplnení vykonaných nariadením 149/2003 (2) z 27. januára 2003.
(5)
Nariadenie Rady (ES) č. 885/2004 zmenilo a doplnilo časť 3 prílohy II k nariadeniu (ES) č. 1334/2000 za účelom vyčiarknutia Českej republiky, Maďarska a Poľska zo súčasného zoznamu krajín, na ktoré sa uplatňuje vývozné oprávnenie spoločenstva.
(6)
Na uľahčenie odkazovania je potrebné pre kontrolné úrady a prevádzkovateľov uverejniť aktualizované a úplné znenie príloh nariadenia (ES) č. 1334/2000, ktoré zohľadňujú všetky zmeny a doplnenia prijaté členskými štátmi na medzinárodných fórach v priebehu obdobia od decembra 2002 do decembra 2003.
(7)
Nariadenie (ES) č. 1334/2000 by sa malo podľa toho zmeniť a doplniť,
PRIJALA TOTO NARIADENIE:
Článok 1
Prílohy k nariadeniu (ES) č. 1334/2000 sa nahrádzajú textom prílohy k tomuto nariadeniu.
Článok 2
Toto nariadenie nadobúda účinnosť tridsiatym dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 19. júla 2004